CELEX: 22017D0051
Language: mt
Date: 2016-11-16 00:00:00
Title: Deċiżjoni Nru 1/2016 tal-Kumitat Konġunt għall-Agrikoltura tas-16 ta' Novembru 2016 dwar l-emenda tal-Anness 10 tal-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli [2017/51]

12.1.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 7/20
               
            DEĊIŻJONI Nru 1/2016 TAL-KUMITAT KONĠUNT GĦALL-AGRIKOLTURA
      tas-16 ta' Novembru 2016
      dwar l-emenda tal-Anness 10 tal-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli [2017/51]
      IL-KUMITAT KONĠUNT GĦALL-AGRIKOLTURA,
      Wara li kkunsidra l-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli, u b'mod partikulari l-Artikolu 11 tiegħu,
      Billi:
      
                  (1)
               
               
                  Il-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli (minn hawn 'il quddiem “il-Ftehim”) daħal fis-seħħ fl-1 ta' Ġunju 2002.
               
            
                  (2)
               
               
                  L-Anness 10 tal-Ftehim jikkonċerna r-rikonoxximent tal-kontrolli ta' konformità għall-frott u l-ħxejjex friski mal-istandards tal-kummerċjalizzazzjoni.
               
            
                  (3)
               
               
                  Skont l-Artikolu 6 tal-Anness 10 tal-Ftehim, il-grupp ta' ħidma għall-frott u l-ħxejjex jikkunsidra kull kwistjoni li hija marbuta mal-anness u l-implimentazzjoni tagħha u minn żmien għal żmien jeżamina l-liġijiet u r-regolamenti interni tal-Partijiet fl-oqsma koperti f'dak l-anness. B'mod partikolari, il-grupp ta' ħidma jressaq proposti lill-Kumitat bl-għan li jiġu adattati u aġġornati l-appendiċijiet tal-istess anness. Għaldaqstant, il-grupp ta' ħidma ppropona lill-Kumitat li dan l-anness jiġi emendat, sabiex fil-kamp ta' applikazzjoni jiddaħħal il-frott taċ-ċitru, wara r-rikonoxximent tar-regoli fitosanitarji għal dan it-tip ta' prodott. Barra minn hekk, it-test tal-Anness 10 għandu jirrifletti l-adozzjoni tar-Regolament (UE) Nru 1308/2013 tal-Parlament Ewropew u tal-Kunsill (1).
               
            
                  (4)
               
               
                  Għalhekk, l-Anness 10 għandu jiġi emendat,
               
            IDDEĊIEDA KIF ĠEJ:
      Artikolu 1
      L-Artikolu 1 tal-Anness 10 tal-Ftehim bejn il-Komunità Ewropea u l-Konfederazzjoni Żvizzera dwar kummerċ fi prodotti agrikoli għandu jinbidel bit-test li ġej:
      
         “Artikolu 1
         Kamp ta' applikazzjoni
         Dan l-Anness għandu japplika għall-frott u l-ħxejjex li jittieklu friski jew imnixxfin, li dwarhom ġew stabbiliti jew rikonoxxuti standards ta' kummerċjalizzazzjoni mill-Unjoni Ewropea bħala alternattivi għall-istandard ġenerali skont ir-Regolament (UE) Nru 1308/2013 tal-Parlament Ewropew u tal-Kunsill (*1).
      
      Artikolu 2
      Din id-Deċiżjoni għandha tidħol fis-seħħ fl-1 ta' Frar 2017.
      
         Magħmul fi Brussell, is-16 ta' Novembru 2016.
         
            
               Għall-Kumitat Konġunt għall-Agrikoltura
            
            
               Il-President u l-Kap tad-Delegazzjoni tal-Unjoni Ewropea
            
            Susana MARAZUELA-AZPIROZ
            
               Il-Kap tad-Delegazzjoni Żvizzera
            
            Krisztina BENDE
            
               Is-Segretarju tal-Kumitat
            
            Ioannis VIRVILIS
         
      
      
         (1)  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).